b'\n_START_ARTICLE_\nAdolfas Hitleris\n_START_SECTION_\nVaikyst\xc4\x97\n_START_PARAGRAPH_\nGim\xc4\x97 1889 m. baland\xc5\xbeio 20 d. nedideliame Braunau miestelyje, ant Ino kranto, dabartin\xc4\x97s Austrijos teritorijoje, netoli Vokietijos sienos. Jo t\xc4\x97vas Aloyzas Hitleris buvo muitin\xc4\x97s tarnautojas. Hitleris buvo ketvirtas i\xc5\xa1 \xc5\xa1e\xc5\xa1i\xc5\xb3 vaik\xc5\xb3 \xc5\xa1eimoje._NEWLINE_B\xc5\xabdamas 16 met\xc5\xb3, Hitleris met\xc4\x97 realin\xc4\x99 mokykl\xc4\x85 ir, netur\xc4\x97damas mokyklos baigimo pa\xc5\xbeym\xc4\x97jimo, i\xc5\xa1vyko \xc4\xaf Vien\xc4\x85. Jis nor\xc4\x97jo studijuoti dail\xc4\x99 ir architekt\xc5\xabr\xc4\x85. Mokytis jo nepri\xc4\x97m\xc4\x97. Hitleris liko gyventi Vienoje, kur vert\xc4\x97si pardavin\xc4\x97damas paveikslus, reklamas, atsitiktiniu u\xc5\xbedarbiu._NEWLINE_Studijuojan\xc4\x8dio Lince A. Hitlerio pasaul\xc4\x97\xc5\xbei\xc5\xabr\xc4\x85 smarkiai paveik\xc4\x97 antisemitin\xc4\x97s profesoriaus Leopoldo Pio\xc4\x8do (Leopold Poetsch) paskaitos._NEWLINE_Jaunyst\xc4\x97je A. Hitleris svajojo tapti menininku, bet t\xc4\x97vui prie\xc5\xa1taraujant pasirinko tarnautojo profesij\xc4\x85.\n_START_SECTION_\nPolitin\xc4\x97 veikla\n_START_PARAGRAPH_\nPo Pirmojo pasaulinio karo Hitleris d\xc4\x97l savo oratoriaus sugeb\xc4\x97jim\xc5\xb3 paskirtas paveikti kitus kareivius, o v\xc4\x97liau jam skirta u\xc5\xbeduotis infiltruotis \xc4\xaf nedidel\xc4\x99 nacionalistin\xc4\x99 \xe2\x80\x9eVokietijos Darbo Partij\xc4\x85\xe2\x80\x9c, \xc4\xaf kuri\xc4\x85 jis \xc4\xafstojo 1919 metais. Sekan\xc4\x8diais metais Hitleris buvo atleistas i\xc5\xa1 armijos ir prad\xc4\x97jo aktyviai dalyvauti partijos veikloje. Greitai jis tapo partijos vadovu, o pa\xc4\x8di\xc4\x85 partij\xc4\x85 pervadino \xc4\xaf Nacionalsocialistin\xc4\x99 vokie\xc4\x8di\xc5\xb3 darbinink\xc5\xb3 partij\xc4\x85 (Nationalsozialistische Deutsche Arbeiterpartei, NSDAP)._NEWLINE_1924\xc2\xa0m. baland\xc5\xbeio m\xc4\x97nes\xc4\xaf A. Hitleris buvo vienas i\xc5\xa1 perversmo iniciatori\xc5\xb3 ir u\xc5\xbe tai buvo nuteistas penkerius metus kal\xc4\x97ti Landsbergo kal\xc4\x97jime. \xc4\x8cia jis para\xc5\xa1\xc4\x97 knyg\xc4\x85 Mein Kampf (Mano kova). T\xc5\xb3 pa\xc4\x8di\xc5\xb3 met\xc5\xb3 gruod\xc4\xaf i\xc5\xa1 kal\xc4\x97jimo jis buvo paleistas._NEWLINE_Po tre\xc4\x8diojo de\xc5\xa1imtme\xc4\x8dio ekonominio nuosmukio, 1930 met\xc5\xb3 rinkimuose Hitlerio partija gavo 18\xc2\xa0% bals\xc5\xb3, tapdama antra pagal dyd\xc4\xaf partija Reichstage. Po dvej\xc5\xb3 met\xc5\xb3 prezidento rinkimuose Hitleris buvo antras, o i\xc5\xa1rinktajam prezidentui paleidus Reichstag\xc4\x85 i\xc5\xa1ankstiniuose rinkimuose NSDAP surinko 230 bals\xc5\xb3, tapdama svarbiausia politine galia. Ta\xc4\x8diau naci\xc5\xb3 partijai su komunistais taip pat sudaran\xc4\x8diais daugum\xc4\x85 nepavyko sudaryti stabiliai veikian\xc4\x8dios vyriausyb\xc4\x97s ir v\xc4\x97l paleidus Reichstag\xc4\x85, naciai prarado nema\xc5\xbeai bals\xc5\xb3, nors ir liko viena svarbiausi\xc5\xb3 j\xc4\x97g\xc5\xb3._NEWLINE_1932\xc2\xa0m. vasario 25 d. \xc4\xaf Vokietijos vadovus kandidatuojan\xc4\x8diam Hitleriui buvo suteikta Vokietijos pilietyb\xc4\x97 (iki tol jis buvo Austrijos pilietis). Dar kart\xc4\x85 perrinkus Reichstag\xc4\x85 1933 met\xc5\xb3 saus\xc4\xaf, Naci\xc5\xb3 partija surinko 44\xc2\xa0% bals\xc5\xb3, o Hitleris paskirtas kancleriu. Mirus prezidentui von Hindenburgui, A. Hitleris sujung\xc4\x97 savo ir prezidento pareigas._NEWLINE_Adolfo Hitlerio valdymo metais Vokietija atsisak\xc4\x97 mok\xc4\x97ti reparacijas, \xc4\xaf\xc5\xbeeng\xc4\x97 \xc4\xaf Antant\xc4\x97s \xc5\xa1ali\xc5\xb3 \xc4\xafsakymu po pasaulinio karo demilitarizuot\xc4\x85 Reino zon\xc4\x85, prad\xc4\x97jo didinti kariuomen\xc4\x99, nepaisant u\xc5\xbesienio \xc5\xa1ali\xc5\xb3 nustatyt\xc5\xb3 apribojim\xc5\xb3 Vokietijos armijai. Buvo i\xc5\xa1rinktas JAV \xc5\xbeurnalo Times met\xc5\xb3 \xc5\xbemogumi._NEWLINE_V\xc4\x97liau prad\xc4\x97jo vykdyti planus atgauti po Pirmojo pasaulinio karo i\xc5\xa1 Vokietijos atimtas \xc5\xbeemes, taip pat prisijungti voki\xc5\xa1kai kalban\xc4\x8di\xc4\x85 Austrij\xc4\x85. Austrija buvo prisijungta per \xe2\x80\x9eAn\xc5\xa1lius\xc4\x85\xe2\x80\x9c, taip referendumu neva nusprendus patiems austrams. Taip pat ultimatumais buvo atgauti Sudet\xc5\xb3 kra\xc5\xa1tas ir Klaip\xc4\x97dos kra\xc5\xa1tas (M\xc4\x97melandas). Hitleris vis d\xc4\x97lto nor\xc4\x97jo Vokietij\xc4\x85 i\xc5\xa1pl\xc4\x97sti dar labiau, kad jo tauta valdyt\xc5\xb3 dar daugiau \xc5\xbeemi\xc5\xb3. Pana\xc5\xa1i\xc5\xb3 min\xc4\x8di\xc5\xb3 tur\xc4\x97jo ir Josifas Stalinas, tad jie, o tiksliau j\xc5\xb3 pasiuntiniai, pasira\xc5\xa1\xc4\x97 pakt\xc4\x85 (Ribentropo-Molotovo paktas), kuriuo pasidalijo Europ\xc4\x85. Ta\xc4\x8diau taika truko trumpai, nes po met\xc5\xb3 Vokietija u\xc5\xbepuol\xc4\x97 Taryb\xc5\xb3 S\xc4\x85jung\xc4\x85._NEWLINE_Po kar\xc5\xb3 Vokietija buvo nugal\xc4\x97ta, 1945 met\xc5\xb3 baland\xc5\xbeio 30 dien\xc4\x85 Hitleris su Eva Braun, su kuria i\xc5\xa1vakar\xc4\x97se susituok\xc4\x97, nusi\xc5\xbeud\xc4\x97 bunkeryje, kad neb\xc5\xabt\xc5\xb3 suimtas, o lavonas buvo sudegintas, kad s\xc4\x85jungininkai i\xc5\xa1 jo nesity\xc4\x8diot\xc5\xb3.\n_START_SECTION_\n\xc5\xa0eima\n_START_PARAGRAPH_\nHitleris prie\xc5\xa1 mirt\xc4\xaf savo bunkeryje ved\xc4\x97 Eva Braun (1945\xc2\xa0m. baland\xc5\xbeio 28-29 d.). Paula Hitler buvo jo sesuo ir buvo paskutin\xc4\x97 gyva Adolfo Hitlerio \xc5\xa1eimos nar\xc4\x97. Ji mir\xc4\x97 1960 metais.\n_START_SECTION_\nPom\xc4\x97giai\n_START_PARAGRAPH_\nYra liudijim\xc5\xb3, kad II pasaulinio karo metais Hitleris buvo prie\xc5\xa1 \xc4\xafvairias psichotropines med\xc5\xbeiagas (alkoholis, tabakas, kofeinas ir kiti \xc4\xafvair\xc5\xabs narkotikai) taip pat labai i\xc5\xa1rankus maistui,  vegetaras.'